โครงการชลประทานอุตรดิตถ์ ยืนยันอ่างเก็บน้ำห้วยแม่เฉย มีน้ำเพียงพอตลอดช่วงหน้าแล้ง ชื่นชมชาวบ้านร่วมใจใช้น้ำอย่างประหยัด
นายปิยภัทร สายเมฆ ผู้อำนวยการโครงการชลประทานอุตรดิตถ์ เปิดเผยว่า โครงการอ่างเก็บน้ำห้วยแม่เฉย เป็นโครงการพระราชดำริ สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เพื่อดำเนินการพื้นฟูช่วยเหลือผู้ประสบภัยพิบัติจากดินโคลนถล่ม เมื่อ พ.ศ.2549 โดยกรมชลประทานเริ่มดำเนินการตั้งแต่ปี 2553 แล้วเสร็จปี 2555 ซึ่งขณะนี้ปริมาณน้ำให้อ่างเก็บน้ำฯมีเพียงพอต่อการอุปโภค บริโภค และการเกษตร เนื่องจากชาวบ้านร่วมใจกันเปลี่ยนจากการทำนาปรังมาปลูกถั่วลิสงซึ่งเป็นพืชใช้น้ำน้อย ทั้งนี้ โครงการชลประทานอุตรดิตถ์ ได้ให้สิทธิในการบริหารจัดการน้ำโดยกลุ่มผู้ใช้น้ำในพื้นที่เป็นผู้ตัดสินใจ โดยการใช้การประชาคมเป็นหลัก และมีเจ้าหน้าที่ชลประทานเป็นคนกลางคอยประสานงานกับผู้ใช้น้ำในพื้นที่    นายล้วน บุญทอง ประธานคณะอนุกรรมการการจัดการชลประทาน อ่างเก็บน้ำห้วยแม่เฉย เปิดเผยว่า ตั้งแต่มีโครงการอ่างเก็บน้ำห้วยแม่เฉย ชาวบ้านทั้ง 5 หมู่บ้านของตำบลบ้านด่านนาขาม มีคุณภาพชีวิตที่ดีขึ้น ไม่ต้องกังวลเมื่อมีน้ำมากในฤดูฝนและมีน้ำพอใช้ในช่วงหน้าแล้ง ซึ่งแต่ละปีจะมีการประชุมกลุ่มผู้ใช้น้ำ 2 ครั้ง เพื่อเป็นการตกลงการใช้น้ำร่วมกันของชุมชนในพื้นที่ที่ได้รับประโยชน์ โดยแบ่งการใช้น้ำอย่างเป็นระบบ ชาวบ้านให้ความร่วมมืออย่างดี จึงทำให้มีน้ำใช้ตลอดไม่ขาดแคลนอีกต่อไป    สำหรับ โครงการอ่างเก็บน้ำห้วยแม่เฉย เป็นลักษณะเขื่อนดิน ความจุของอ่างฯ อยู่ที่ 4 ล้าน ลบ.ม. ตั้งอยู่ที่ หมู่ 11 บ้านม่อนหัวฝาย ตำบลบ้านด่านนาขาม อำเภอเมือง จังหวัดอุตรดิตถ์ ครอบคลุม 5 หมู่บ้าน ได้แก่ หมู่ที่ 2, 3, 4, 5, และ11 พื้นที่เพาะปลูก 1,681 ไร่ ชนิดพืชที่ปลูกฤดูฝนเพาะปลูกข้าว และฤดูแล้งเพาะปลูกถั่วลิสง เพื่อลดปริมาณการใช้น้ำให้เพียงพอตลอดหน้าแล้ง//